b'\n_START_ARTICLE_\nVelika nagrada Mad\xc5\xbearske 2006\n_START_SECTION_\nProsta treninga\n_START_PARAGRAPH_\nKomisarji dirke so Fernanda Alonsa zaradi nevarne vo\xc5\xbenje in prehitevanja pod rumenimi zastavami med petkovim treningom kaznovali z dvema sekundama pribitka na kvalifikacijah. Christijan Albers pa je dobil kazen pribitka desetih mest po kvalifikacijah zaradi menjave motorja, kar se mu je zgodilo \xc5\xbee drugi\xc4\x8d v dveh tednih. Jensonu Buttnu se je zgodilo podobno, po tem ko mu je razneslo motor na zadnjem treningu._NEWLINE_Podobno kot Alonsa, je tudi Michaela Schumacherja doletela kazen pribitka dveh sekund na kvalifikacijah zaradi prehitevanja Roberta Kubice in Alonsa na sobotnem treningu pod rde\xc4\x8do zastavo. Mnogim poznavalcem sta se zdeli obe kazni glavnih kandidatov za naslov prvaka sporni. Alonso je ozna\xc4\x8dil svojo kazen za presedan, Ferrari pa je menil, da si Schumacher ni zaslu\xc5\xbeil tako hude kazni kot Alonso.\n_START_SECTION_\nKvalifikacije\n_START_PARAGRAPH_\nNa kvalifikacijah se pri\xc4\x8dakovano Schumacherju in Alonsu ni uspelo uvrstiti v zadnji del kvalifikacij, zasedla sta 12. in 15. \xc5\xa1tartno mesto. To je izkoristil Kimi R\xc3\xa4ikk\xc3\xb6nen in osvojil najbolj\xc5\xa1i \xc5\xa1tartni polo\xc5\xbeaj, pred Brazilcema Felipejem Masso in Rubensom Barrichellom. \xc4\x8cetrti \xc4\x8das je osvojil Button, ki je zaradi kazni izgubil deset mest padel na \xc5\xa1tirinajsto mesto. V nadaljevanju so se do desetega mesta zvrstili \xc5\xa1e Pedro de la Rosa, Mark Webber, Ralf Schumacher, Giancarlo Fisichella, Jarno Trulli, Robert Kubica in Nick Heidfeld.\n_START_SECTION_\nDirka\n_START_PARAGRAPH_\nSteza je bila na za\xc4\x8detku dirke mokra, kar je pomenilo da je to prva de\xc5\xbeevna Velika nagrada Mad\xc5\xbearske v zgodovini. Na \xc5\xa1tartu je Kimi R\xc3\xa4ikk\xc3\xb6nen z najbolj\xc5\xa1ega \xc5\xa1tartnega polo\xc5\xbeaja pre\xc5\xa1el v vodstvo. Alonso in Schumacher sta odli\xc4\x8dno \xc5\xa1tartala in se prebijala navzgor, Alonso je Schumacherja, ki je imel obilico te\xc5\xbeav z malo oprijema pnevmatik Bridgestone, prehitel po zunanji strani in se prebil do tretjega mesta. Po postanku obeh McLarnov pa je tudi pre\xc5\xa1el v vodstvo. Medtem je Schumacher v borbi za peto mesto z Giancarlom Fisichello izgubil sprednje krilce in moral v bokse, zaradi \xc4\x8desar je izgubil cel krog. R\xc3\xa4ikk\xc3\xb6nen je imel z drugim setom koles obilico te\xc5\xbeav, nato pa je mo\xc4\x8dno tr\xc4\x8dil v zadnji del Tora Rossa Vitantonia Liuzzija. S tem je Finec popolnoma uni\xc4\x8dil svoj dirkalnik, na stezo pa je moral zapeljati tudi varnostni avto. Alonso je to izkoristil za postanek, zaradi \xc4\x8desar se je Schumacher za las vrnil v isti krog z vodilnim. Jenson Button, ki ni opravil postanka, se je prebil na drugo mesto za Alonsa. Po odhodu varnostnega avtomobila v bokse je Button napadal Alonsa, toda kmalu je moral na postanek v bokse. Izgledalo je, da ima Alonso zmago \xc5\xbee v \xc5\xbeepu, toda po zamenjavi pnevmatik mu je odpadla matica na zadnjem desnem kolesu, zaradi \xc4\x8desar je \xc5\xa0panec izgubil nadzor nad dirkalnikom in tr\xc4\x8dil v ogrado. S tem je v vodstvo pre\xc5\xa1el Button in ga brez te\xc5\xbeav zadr\xc5\xbeal do konca. Med tem se je Schumacher prebil \xc5\xbee do drugega mesta, toda zaradi zgodnej\xc5\xa1ega postanka je bil \xc5\xa1e na gumah za rahel de\xc5\xbe, med tem ko so konkurenti \xc5\xbee namestili pnevmatike za suho stezo. To se mu je v zadnjih krogih ma\xc5\xa1\xc4\x8devalo, saj je mo\xc4\x8dno izgubljal proti zasledovalcem. Schumacher je agresivno branil svoje mesto pred de la Roso in Nickom Heidfeldom, toda oba sta ga uspela prehiteti. Med tem, ko ga je prehiteval rojak Heidfeld, sta s Schumacherjem rahlo tr\xc4\x8dila s kolesi, kar je zaradi po\xc5\xa1kodovanega vzmetenja na Ferrariju, Schumacherja prisililo v odstop le tri kroge pred ciljem. Button je pri\xc5\xa1el do svoje prve zmage, de la Rosa z drugim mestom do svoje prve uvrstitve na stopni\xc4\x8dke, Heidfeld pa je s tretjim mestom privozil BMW Sauberju prvo uvrstitev na stopni\xc4\x8dke. Novinec Robert Kubica je v svoji prvi dirki kon\xc4\x8dal na sedmem mestu, toda zaradi prelahkega dirkalnika je bil kasneje diskvalificiran. Poljakova nesre\xc4\x8da je Schumacherju vendarle prinesla to\xc4\x8dko za osmo mesto.'